Klassetreffe

En mol im Johr meischdens April

dun mir uns treffe, solang es Gott will

e kleener Haufe so ganz treue Seele

wolle sich sien un von frier vazeele.

Die liewe Gesichter si sin so vatraut

seit 60 Johr schon, aach wenn schon ergrau,

es gibt immer widder so klääne Sache

von frier, iwwer die mir heit noch lache.

Die alde Lehrer so streng un mit Stegge

wirde heit dumm gugge un scheen anegge,

was hann mir die Hänn hin halle misse,

es war schon manchmol ganz scheen beschisse.

Ich sien uns noch immer, die Mäde mit Zepp,

die Buwe kurze Buxe sauwer un adrett

offgestellt un brav in die Klass

die Lehrer de näwe un offgepasst.

Von dem wird geschwätzt, wo is der dann heit?

vill sinn gestorb, un die Annare vastreit

es is e ganz besonnere Schaar

die sich so trefft in jedem Jahr.

Sin mir aach vom Alder her nimme nei

mir fiele uns ganz wohl debei

mir halle zesamme un freie uns immer

off de nägschde Treff vom Klassezimmer.

Beim Klassetreffe jedes Johr

wird manches Stigg eroff beschwor

alde Geschichte nur nei vazeelt

die dun uns gudd nur ebbes geschönt.

Ich hoff, dass ich se noch lang so treffe

mir denke an all, wolle kenn vagesse

erinnre uns gär an friere Zeide

lasse uns kenn Treff valeide.

Christel Liesler-Kneip